
Töltött részecskék mozgása az anyagban – a nukleáris fékezőerő számítása

Kulcsszavak: töltött részecskék kölcsönhatása az anyaggal; nukleáris fékezés; Barkas-effektus
A töltött részecskék lefékeződéséért az anyagban az elektronokkal és az atommagokkal való ütközés együttesen felelős. A töltött részecskék mozgása során az atommagnak egységnyi úthossz megtétele során átadott mozgási energiát nukleáris fékezőerőnek hívjuk; kis energiájú lövedékek esetén ez a domináns hatás a részecskék lefékeződésében.
Munkánk során a különböző töltött részecskék, protonok, antiprotonok és alfa-részecskék lefékeződését tanulmányozzuk többféle anyagban az atommagokkal való rugalmas ütközés hatására. Numerikusan kiszámoljuk a nukleáris fékezőerőt, és megvizsgáljuk, hogy hogyan függ a lövedékek energiájától és a céltárgy anyagától. Vizsgáljuk továbbá a különbséget a kis energiájú, pozitívan és negatívan töltött részecskék lefékeződése között, illetve összehasonlítjuk azt az elektronok általi fékező hatással.



